ভাল ক্রিকেটার শুধু নন, প্রশাসক হিসাবেও সম্ভ্রম জাগানো প্রোফাইল সৌরভ গঙ্গোপাধ্যায়ের। সূত্রের খবর, দেশের ক্রিকেটের সর্বোচ্চ নিয়ামক সংস্থার ‘বস’ হওয়ার দৌঁড়ে অনেকটাই এগিয়ে মহারাজ। এসব কারণেই বিসিসিআই সভাপতি পদের জন্য সৌরভ যে কার্যত অপ্রতিদ্বন্দ্বী, তা স্বীকার করে নিলেন দিল্লি হাইকোর্টের প্রাক্তন বিচারপতি মুকুল মুদগল। গতকাল সিএবি’তে এসে সৌরভ বিব্রত ভঙ্গিতে বলে দিয়েছিলেন, ‘আমার নাম কেন তোলা হচ্ছে।’
কিন্তু, দিল্লি থেকেই ফোনে মুকুল মুদগল এদিন জানিয়ে দিলেন তার পছন্দের ভোট থাকছে সৌরভের দিকেই। বললেন, ‘ক্রিকেটার হিসাবে যেমন সফল, তেমনই সিএবি’র প্রশাসনও দক্ষতার সঙ্গে সামলাচ্ছে সৌরভ। এমনিতে সভাপতি বাছাই করার কোনও এক্তিয়ারই নেই আমার। তবে ব্যক্তিগতভাবে সৌরভ যে দারুণ বাছাই হতে চলেছে, তাতে কোনও সন্দেহ নেই।’ একটু থেমে তারপর জুড়ে দিচ্ছেন, ‘সৌরভ খেলাটা বোঝে। প্রশাসনিক দিকেও যথেষ্ট অভিজ্ঞতা রয়েছে। ও এলে খেলাটার উপকারই হবে।

সৌরভকে বোর্ডের চেয়ারে দেখতে পাচ্ছেন মুকুল মুদগল।
মুদগল নিজেও বোর্ডের পর্যবেক্ষক হওয়ার দৌঁড়ে রয়েছেন। লোধা কমিটি শীর্ষ আদালতের কাছে পর্যবেক্ষক হিসাবে প্রাক্তন স্বরাষ্ট্রসচিব জিকে পিল্লাইয়ের নাম সুপারিশ করলেও, মুকুল মুদগলকে এই দায়িত্বে দেখা যেতেই পারে। কারণ এর আগেও পর্যবেক্ষক হওয়ার অভিজ্ঞতা রয়েছে তাঁর। দিল্লি হাইকোর্টের রায়ের পরিপ্রেক্ষিতে গতবছরেই দক্ষিণ আফ্রিকা সিরিজের ডিডিসিএ’তে। চতুর্থ টেস্ট পরিচালিত হয়েছিল তার তত্ত্বাবধানে। টি২০ বিশ্বকাপ ও আইপিএলেও পর্যবেক্ষক ছিলেন তিনি। যদিও তিনি এদিন বলছেন, ‘আমার কাছে প্রস্তাব এলে ভেবে দেখব।’